明 于谦 题公中塔图文徽明

余以巡抚奉命还京，道过都城东南之夕照寺。有僧普朗者，出其师古拙俊禅师所遗公中塔图并赞语，和南请余题。余惟师之是作，盖易所谓立象尽意者也。图以立象，而意已寓于象之中；言以显意，而象不出于意之外。所谓贯通一理而包括三教，因境悟道而舍妄归真者也。非机锋峻拔、性智圆融而深造佛谛者，乌足以语此哉。普朗能宝而藏之，日夕观象以求其意，则于真如之境也何有。焚香赞叹之余，书此数语以遗之。正议大夫资治尹兵部侍郎于谦书